Diari Oficial de la Generalitat Valenciana


Sumari del DOGV 8228, del 06-02-2018 (2018/1069)

RESOLUCIÓ de 2 de febrer de 2018, de la Direcció General de Política Lingüística i Gestió del Multilingüisme, per la qual es convoca un curs de formació acreditativa per a lingüistes externs d'À Punt.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8228

Data del DOGV
:   06-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1069


Data del document
:   02-02-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 2 de febrer de 2018, de la Direcció General de Política Lingüística i Gestió del Multilingüisme, per la qual es convoca un curs de formació acreditativa per a lingüistes externs d'À Punt. [2018/1069]  
D'acord amb l'article 14 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, correspon a la Direcció General de Política Lingüística i Gestió del Multilingüisme promocionar i impulsar l'ús del valencià en els mitjans de comunicació públics, especialment la ràdio i la televisió valencianes, i vetlar perquè siga així, i també promoure l'establiment de convenis de col·laboració amb altres administracions i entitats públiques per a la normalització i el foment de l'ús del valencià.  
  
Amb data 21 de desembre de 2017, la Conselleria d'Educació, Investigació, Cultura i Esport i la Corporació Valenciana de Mitjans de Comunicació (d'ara endavant, CVMC) subscrigueren un conveni de col·laboració per tal de promoure en la societat valenciana, i especialment en l'alumnat, l'educació, la cultura, la divulgació de la investigació, els esports i la normalització, del valencià i de les llengües estrangeres ?sobretot de l'anglés?, d'acord amb el Llibre d'estil de la Corporació Valenciana de Mitjans de Comunicació i la Carta de Valors per als Continguts Infantils i Juvenils.  
Entre les accions incloses en el conveni en l'àmbit de la política lingüística figura l?«acreditació per la JQCV dels lingüistes que hauran de treballar i revisar els materials de les produccions privades d'acord amb les directrius del llibre d'estil de la CVMC».  
Per a poder dur a terme aquesta previsió, dins de les competències que té atribuïdes la Direcció General de Política Lingüística i Gestió del Multilingüisme, cal organitzar cursos a fi que les empreses de producció audiovisual i de doblatge que contracten amb la CVMC o amb la Societat Anònima de Mitjans de Comunicació (d'ara endavant, SAMC) disposen de personal acreditat amb una formació adequada per a realitzar les seues tasques.  
De conformitat amb les competències que té atribuïdes la Direcció General de Política Lingüística i Gestió del Multilingüisme pel Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Objecte i finalitat  
1. Convocar un curs d'acreditació adreçat a la formació de lingüistes externs d'À Punt, d'acord amb el model de llengua propi de l'ens.  
  
2. La finalitat d'aquest curs és formar professionals per a revisar i validar la producció lingüística elaborada per les empreses productores de formats audiovisuals o pels estudis de doblatge amb vincle contractual amb la CVMC o amb la SAMC.  
  
Segon. Requisits  
1. Per a poder participar en aquest curs s'han de complir els requisits següents:  
a) Ser treballador o treballadora autònom o per compte d'altri, vinculat a una empresa productora o a un estudi de doblatge que tinga una relació contractual amb la CVMC o amb la SAMC.  
b) Estar en possessió del grau en Filologia Catalana, o equivalent; del grau en Traducció i Interpretació, amb la certificació que la llengua A és el català o que l'itinerari de traducció és al català; o de qualsevol altre grau de filologia o itinerari de Traducció i Interpretació i del certificat de nivell C2 de coneixements de valencià de la Junta Qualificadora de Coneixements de Valencià (d'ara endavant, JQCV), o equivalent.  
  
2. Podrà participar també en aquesta convocatòria el personal laboral de la CVMC o de la SAMC en llocs de tècnics lingüístics o assessors lingüistes.  
  
Tercer. Criteris de selecció  
1. Per a la selecció dels participants en el curs es tindran en compte els mèrits següents:  
a) Estar en possessió del certificat de capacitació tècnica de Llenguatge als mitjans de comunicació, de la JQCV.  
b) Estar en possessió del certificat de capacitació tècnica de Correcció de textos, de la JQCV.  
c) Tindre experiència acreditada en assessorament lingüístic.  
2. En cas d'empat es tindrà en compte l'ordre d'inscripció.  
  
Quart. Documentació administrativa  
Per a poder participar en el curs caldrà presentar la documentació següent:  
a) Certificat de l'empresa productora o de l'estudi de doblatge en què treballa actualment, vinculada contractualment amb la CVMC o amb la SAMC.  
b) Fotocòpia compulsada dels títols o certificats acreditatius.  
c) Documents que acrediten l'experiència en assessorament lingüístic: contractes, llicència fiscal o IAE i vida laboral.  
d) El personal de la CVMC o de la SAMC haurà de presentar un certificat de l'entitat que indique que hi està contractat.  
  
Cinqué. Inscripció  
1. El termini per a inscriure's en el curs serà de 10 dies hàbils a comptar des de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les sol·licituds, d'acord amb el model que s'adjunta com a annex, i la documentació acreditativa dels requisits i mèrits, s'hauran de presentar en el registre de la Conselleria d'Educació, Investigació, Cultura i Esport (avinguda de Campanar, núm. 32, 46682 València), o per qualsevol de les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. El model de sol·licitud es troba a disposició de la persona interessada en la realització del curs en la pàgina web http://www.ceice.gva.es/va/web/dgplgm/cursos.  
  
Sisé. Data, seu i nombre d'assistents  
1. El curs tindrà lloc els dies 26 de febrer, 1 de març, 5 de març, 8 de març i 12 de març de 2018, de 16.00 a 20.00 hores, al CEFIRE de València.  
2. El nombre d'assistents no podrà ser superior a 24.  
  
Seté. Procediment  
1. La realització del curs permet obtindre l'acreditació per a revisar i validar la producció elaborada per les empreses productores o pels estudis de doblatge que col·laboren amb la CVMC i amb la SAMC.  
2. S'acreditarà els lingüistes externs d'À Punt mitjançant un certificat que es registrarà en la JQCV.  
3. L'acreditació objecte d'aquesta resolució només es podrà obtindre si la persona interessada ha assistit a la totalitat del curs i ha superat la prova corresponent.  
  
València, 2 de febrer de 2018. - El director general de Política Lingüística i Gestió del Multilingüisme: Rubén Trenzano Juan.